b'\n_START_ARTICLE_\nRantakala\n_START_PARAGRAPH_\nRantakala on suomalainen perinneruoka, yksinkertainen l\xc3\xa4mmin ruoka vedess\xc3\xa4 keitetyst\xc3\xa4 kalasta. _NEWLINE_Helpoimmillaan peratut kalat vain keitet\xc3\xa4\xc3\xa4n hiljalleen v\xc3\xa4h\xc3\xa4ss\xc3\xa4 suolavedess\xc3\xa4 noin 15 minuutin ajan. Rantakala yleistyi aikoinaan sis\xc3\xa4vesikalastajien keskuudessa helposti ja nopeasti valmistettavana ruokana heid\xc3\xa4n ty\xc3\xb6ss\xc3\xa4 ollessaan. Rantakala kypsyi nopeasti valurautapadassa nuotiolla. Yleisimpi\xc3\xa4 rantakalaan k\xc3\xa4ytett\xc3\xa4vi\xc3\xa4 kaloja ovat j\xc3\xa4rvikalat kuten muikku, ahven ja made. Turun saariston Rym\xc3\xa4ttyl\xc3\xa4ss\xc3\xa4 rantakalaa on tehty silakasta ja merivedest\xc3\xa4, johon ei tarvitse lis\xc3\xa4t\xc3\xa4 edes suolaa._NEWLINE_Rantakalasta on monia muunnelmia eri puolilla Suomea. Alkuper\xc3\xa4iseen rantakalaan laitetaan kalan lis\xc3\xa4ksi vain vett\xc3\xa4, suolaa ja nokare voita. Nyky\xc3\xa4\xc3\xa4n rantakalaa muunnellaan usein kalakeittomaiseksi lis\xc3\xa4\xc3\xa4m\xc3\xa4ll\xc3\xa4 perunaa sek\xc3\xa4 mausteita kuten maustepippuria, sipulia, tilli\xc3\xa4 ja ruohosipulia. Ruisleiv\xc3\xa4n paloja voidaan laittaa keiton p\xc3\xa4\xc3\xa4lle maustumaan._NEWLINE_Savonranta-p\xc3\xa4ivien yleis\xc3\xb6lle Savonlinnassa rantakalaa tehd\xc3\xa4\xc3\xa4n vuosittain suuri m\xc3\xa4\xc3\xa4r\xc3\xa4 muikuista, muina aineina tilli, sipuli ja voi. Ruoka sy\xc3\xb6d\xc3\xa4\xc3\xa4n sellaisenaan ilman perunoita tai muita lisukkeita._NEWLINE_Rantakala on Pohjois- ja Yl\xc3\xa4-Savon sek\xc3\xa4 Etel\xc3\xa4-Karjalan maakuntaruoka sek\xc3\xa4 Joutsan, Konneveden, Riistaveden ja Uukuniemen pit\xc3\xa4j\xc3\xa4ruoka.'